text: Meniadus ainsi parla
   Que en son chastel l'enmenra.
   Là sara tout à tans adont
   Que il quierent ne quel gent sont
   Ne quel merveille ce puet estre.
   Iluec ot palefrois en destre
   C'on ot fait pour lui amener.
   La damoisele fist monter
   Li rois, tout errant, à sa gent
   Qui le firent moult liement ;
   Car pour la grant biauté de li
   Estoient trestout esjoï.
   PageV01P214
   Que vous iroie je contant?
   Crompart firent monter errant
   Sor I des chaceöurs le roi.
   Son chevalet prist delez soi,
   Car en lui grant fiance avoit
   D'eschaper quant il li plairoit.
   Mais de ce n'avoit nul talent;
   Ains pensoit en son cuer comment
   Clarmondine mise r'eüst
   Arrier sus son cheval de fust,
   Car moult tost eschapez seroit
   Se de li resaisis estoit,
   Et pense que, quant la r'aura,
   Que mais ne la deportera
   Qu'il n'en face tout son plaisir,
   Quoi k'après en puist avenir,
   Ne comment qu'il li viengne en gré,
   Il en fera sa volenté ;
   Et pense que mais à nul jour
   N'aura vers lui pais ne amour
   Pour ce que ele avoit dedite
   La parole k'au roi ot dite
   Quant pour sa femme la clama
   Et ele dou tout le noia.
   Tart en venra à repentir
   Se seul à seul la puet tenir.
   Mar l'a deceü n'engingnié :
   Ele en aura mauvais marchié.
   Tout ainsi com je vous le di,
   Sont ensamble de là parti.
   À Salerne s'en retornerent.
   Clarmondine moult regarderent
   Ainsi com il s'en repairoient ;
   L'uns à l'autre moult en parloient ;
   PageV01P215
   Chascuns forment s'esmerveilloit
   De la grant biauté qu'ele avoit.
  